VEGA præsenterer    
**Elder Island er en maggiterning af fest og eftertænksomhed**  
*Den 8. februar 2022 kan du opleve Elder Islands sjælfulde vokaler og elektroniske lydlandskaber i Lille VEGA.*  
   
I maj udgav Elder Island deres andet studiealbum, *Swimming Static*, der som med deres tidligere albums, sender lytteren gennem pulserende beats, legende melodier og atmosfæriske teksturer af synths.    
   
På albummet dykker trioen ned i erindringer fra barndommen og teenageårene. *Swimming Static* er en nostalgisk rejse på et flyvende tæppe af vellyd.    
   
Elder Island skaber genreudfordrende musikalske lydlandskaber opbygget af forsanger Katy Sargents karakteristiske vokal, fortryllende synths og beats. Deres atmosfæriske, elektroniske musik skaber i sammenspil med de dragende tekster et tryllebindende univers, du som lytter kan fortabe dig i.    
   
Den britiske trio udgav sit anmelderroste debutalbum *The Omnitone Collection* i starten af 2019, og medier har beskrevet bandets lyd som en blanding af Little Dragons skarptskårne pop og Bonobos maleriske electronica.    
   
Elder Island er kendt for deres nærværende og energiske liveshows, og tilbage i 2019, før corona lagde koncertstederne øde, antændte den fremadstormende trio Lille VEGA. Til februar gentager de succesen, når de med nye bangers i bagagen byder op til både dans og eftertænksomhed.

**Fakta om koncerten**   
Elder Island (UK)    
Tirsdag den 8. februar, 2022 kl. 20.00    
Lille VEGA, Enghavevej 40, 1674 København V    
Billetpris 275kr. + gebyr    
Billetsalget starter fredag den 25. juni kl.10.00 via [vega.dk](http://vega.dk/)﻿﻿ og Ticketmaster 